Dr Poschtmichlbrunna. Do gibts a Legende  dzu: Dem Poschtreitr Michel Banhard sein Ring isch 1491 näbm ermordeta Bürgrmeischtr gfunda worra. No henn se d Poschtmichl vrhaftet, abr er hat immr sei Uschuld beteurt. No ischr so lang gfoltrt worra, bisr den Mord zugäbba hat. (Untr Foltr dät i au alles saga, nur dmits uffhört) Druffno ischr zum tod vrurteilt worra, sein letschtr Wunsch war nomol sei Poschthorn zu schpiele, und zwar au vorm Opfr seim Haus. Am Richtplatz hatr sei Gschtändnis widrrufa und wiedr sei Uschuld beteurt, er dät sogar jeds Johr in  dr Michaelisnicht nomol vorm Henkr seim Haus und in Esslinga sei Poschthorn blosa. Anscheinend hatr des den au datsäschlich gmacht, uffm Gaul mitm Kopf untrm Arm.  Jahrzehnt schpätr isch an altr Mo nach Esslinga in a Schpital komma, dem isch no dr Poschtmichl erschiena. Untr dem Druck hatr sich als dr wahre Mördr zu erkenna gäbba. Dodruff hin ischr hingrichtet worra und seit dem Dag isch dr Poschtmichl nimme gsäha worra. 1916 hat mr dem ganza no den Brunna als Denkmal für d Michel Banhard gsetzt.